Lectio Divina

*fuq it-tieni qari tal-Ħdud*

Għid il-Ħamsin

Sena A

1 Kor 12:3b-7.12-13

Ħuti,

F’din l-Ittra Pawlu jindirizza numru ta’ problemi li kienu preżenti fil-komunità ta’ Korintu: il-preżenza ta’ fazzjonijiet (1:10-4:21); każijiet ta’ inċest u immoralità (5:1-13); it-tilwim fost l-aħwa li jressqu lil xulxin quddiem il-qrati pagani (6:1-11); u l-prostituzzjoni frott it-tħaddin mill-Insara ta’ *slogans* etiċi tad-dinja pagana (6:12-20). Quddiem dan kollu l-Appostlu joffri sensiela ta’ tweġibiet fid-dawl tal-*għaqda* fi Kristu: huwa r-riferiment għal Kristu li jagħmel possibli l-għaqda fid-diversità: *“In Christ unity dominates and makes diversity genuinely meaningful and constructive”* (Soards). Is-silta tagħmel parti mit-tweġiba tiegħu għall-problemi li kienu qed joħolqu xi Nsara li kienu jqisu l-*kariżmi* tagħhom bħala aktar importanti minn ta’ oħrajn hekk li kienu kawża ta’ diviżjoni fil-komunità (12:1-14:40). Il-kap. 12-14 jittrattaw il-*pneumatika* («πνευματικὰ»), jiġifieri l-*ħwejjeġ li mhux-materjali, soprannaturali, spiritwali*. Pawlu jesprimi l-intenzjoni tiegħu li jkellimhom b’mod ċar fuq «id-doni spiritwali» (12:1) b’mod li joħorġu mill-injuranza billi jagħrfu jagħmlu dixxerniment tajjeb ta’ dak li ġej mill-Ispirtu ta’ Alla u dak li mhux. Huwa biss jekk id-dixxipli jifhmu li huma jiffurmaw komunità mmexxija mill-Ispirtu li jagħmilhom ġisem wieħed, li jistgħu jħaddnu d-diversità tad-doni mingħajr ma jinfirdu bejniethom.

ħadd ma jista’ jgħid: «Ġesù hu l-Mulej!», jekk mhux imqanqal mill-Ispirtu s-Santu.

L-istqarrija tal-fidi hija mqiegħda f’oppożizzjoni mas-saħta: «Misħut Ġesù» (v.3a), li wisq probabbli tirreferi għall-mod kif il-persekuturi kienu jobbligaw lill-Insara biex jiċħdu l-fidi tagħhom billi jżebilħu l-isem tal-Imgħallem. Kif wieħed ma jistax ikollu l-Ispirtu tal-Mulej u jżeblaħ lil Ġesù, hekk ukoll wieħed ma jistax jagħmel l-istqarrija tal-fidi fi Kristu Rxoxt, «l-Mulej», jekk ma jkollux l-Ispirtu s-Santu. Din l-istqarrija l-aktar fundmentali tesprimi t-twemmin fil-qawmien mill-imwiet, it-tlugħ tiegħu fil-lemin tal-Missier, fid-divinità tal-Iben (cfr *Ġw* 20:28). Dan l-għarfien ma jiġix mill-ħila tal-bniedem imma huwa rigal tal-Għoli (cfr *Mt* 16:17; *Ġw* 6:44-46), frott il-fidi li tiġi mill-grazzja ta’ Alla permezz tal-Ispirtu li jissawwab u jgħammar f’dawk li jemmnu (cfr *Rum* 8:9; *Efes* 2:8). Lil «Mulej» għandha tingħata kull ubbidjenza fil-fidi, fit-tama u fl-imħabba: «Mhux kull minn jgħidli, ‘Mulej, Mulej’, jidħol fis-Saltna tas-Smewwiet, iżda min jagħmel ir-rieda ta’ Missieri li hu fis-smewwiet!» (*Mt* 7:21). Id-dixxiplu jeħtieġ li jgħarbel lilu nnifsu biex jagħraf min tassew qed imexxih: hux l-idoli mejta jew l-Ispirtu ta’ Alla l-ħaj: «Għeżież, mhux lil kull xorta ta’ spirti għandkom temmnu. L-ispirtu stħarrġuhom, biex taraw ikunux ġejjin minn Alla; għax kienu ħafna l-profeti foloz li ħarġu fid-dinja. L-ispirtu ta’ Alla tagħrfuh b’dan: kull spirtu, li jistqarr li Ġesù Kristu sar bniedem, hu minn Alla. U kull spirtu, li ma jistqarrx lil Ġesù, mhuwiex minn Alla.» (*1Ġw* 4:1-3a).

Hemm imbagħad diversi doni, imma l-istess wieħed hu l-Ispirtu;

Fil-vv. 4-6 l-Awtur ifisser b’mod progressiv id-diversi “ħwejjeġ spiritwali” li bihom hija mogħniha l-komunità. L-ewwel hemm l-allokazzjoni tad-«doni» (gr. « [χαρίσματα](https://greeklexicon.org/lexicon/strongs/5486/)», tr. *charismata*) li huma mogħtija (bħala *favur*, bħala *rigal* cfr. 1:7; 7:7) lid-dixxiplu mhux għall-qadi tiegħu nnifsu imma tal-komunità. Dawn il-*kariżmi* huma dejjem frott il-grazzja: «Aħna għandna doni differenti skont il-grazzja li Alla tana» (*Rum* 12:6). L-«Ispirtu» hu l-għajn tagħhom – il-kariżmi, il-grazzja huma dejjem *gratis data*: «Int, min hu li għażlek? X’għandek li ma ngħatalikx? U jekk ingħatalek, l-għala tiftaħar bħallikieku ma ngħatalek xejn?» (4:7; cfr *Rum* 12:3).

hemm diversi ministeri, imma l-istess wieħed hu l-Mulej;

Kategorija oħra ta’ ħwejjeġ spiritwali huma l-«ministeri» (gr. διακονία, tr. *diaknonia*) li mhux ġejjin mill-kapaċitajiet u t-talenti tad-dixxiplu imma minn Kristu Rxoxt, il-«Mulej». Fil-qadi tal-ministeru afdat lilu, id-dixxiplu jkun qed jaqdi lil Alla fi ħdan il-komunità (cfr *Rum* 12:7). Fil-ħajja tal-komunità, kull ministeru – anzi l-komunità stess – għandu l-pedament tiegħu *fil-predikazzjoni tas-Salib* li fih jidhru l-għerf u l-qawwa ta’ Alla (cfr *1Kor* 1:18). Infatti hu fl-għarfien tad-*don tal-Kelma*, f’li jilqa’ l-aħbar li «Ġesù hu l-Mulej», li d-dixxiplu jagħraf *il-bidu* ta’ kull ministeru tiegħu: «Kull ħaġa tajba li tingħata u kull don perfett jiġi mis-sema, jinżel mingħand il-Missier, l-għajn tad-dawl, li fih ma hemm ebda tibdil u anqas dell ta’ tidwir. Għax ried hu, wilidna bil-kelma tal-verità, biex inkunu l-ewwel frott tal-ħlejjaq tiegħu» (*Ġak* 1:17).

hemm diversi ħidmiet, imma l-istess Alla, li jaħdem kollox f’kulħadd.

Ix-xogħol, il-«ħidmiet», jew aħjar «l-effetti» tad-dixxiplu (gr. «ἐνέργημα»; tr. *energema*) li jħaddem fil-komunità jagħmlu parti mill-*ħidma* tal-Missier permezz tal-Iben: «Tassew tassew ngħidilkom, min jemmen fija hu wkoll għad jagħmel l-opri li qiegħed nagħmel jien, u akbar minnhom għad jagħmel, għax jiena sejjer għand il-Missier» (*Ġw* 14:12; cfr *2Kor* 3:3; 5:18).

Lil kull wieħed tingħata r-rivelazzjoni tal-Ispirtu għall-ġid ta’ kulħadd.

Il-ħwejjeġ spiritwali li jingħataw («doni», «ministeri», «ħidmiet», ara wkoll vv. 8-10), isibu l-armonija tagħhom fl-iżvilupp tar-riflessjoni teoloġika fuq “il-wieħed u l-ħafna”. L-għajn tagħhom huwa «l-Ispirtu», «l-Mulej», «Alla», u wieħed jagħraf li huma ġejjin minnu jekk iwasslu għall-«ġid ta’ kulħadd». *“Fuq kull moltepliċità, allura, hemm oriġini divina waħda, li però fid-distinzjoni l-Ispirtu-Mulej-Alla diġà timplika kumplessità [...] Li mbagħad din il-formulazzjoni tibda mhux b’Alla (il-Missier: kif jiġri s-soltu), lanqas bil-Mulej (Ġesù Kristu: kif insibu f’2Kor 13:13), imma billi jissemma l-Ispirtu (s-Santu), ifisser li fil-ministeri jidher fl-azzjoni dak li huwa l-ħajja, dinamiżmu, fantasija vivaċi, li x’imkien ieħor Pawlu jistedinna sabiex inkunu saħansitra “mħeġġin” fih (Rum 12:11)”* (Romano Penna, *Le prime comunità cristiane. Persone, tempi, luoghi, forme, credenze* (2017), 146). Għaldaqstant, kriterju importanti biex wieħed jagħraf id-doni spiritwali huwa li dawn jingħataw għall-ġid tal-komunità kollha u mhux għall-qadi tal-individwu. B’dak li jirċievi, id-dixxiplu msejjaħ jagħti sehmu fil-bini tal-komunità: «Kull wieħed minnkom jgħix skont id-don li rċieva u jinqeda bih għall-ġid tal-oħrajn; hekk tkunu amministraturi tajbin tal-grazzja ta’ Alla, li hi ta’ ħafna xorta» (*1Pt* 4:10; cfr *Efes* 4:12). Kriterju ieħor li juri l-awtentiċità tal-“kariżmi” huwa l-karattru “spontanju”, “ħieles” tal-Ispirtu li jonfoħ fejn irid (cfr *Ġw* 3:8) u li «lil kull wieħed» jagħtih id-doni skont kif jogħġbu. L-ebda dixxiplu ma jista jħoss li għandu “monopolju” fuq l-Ispirtu s-Santu jew fuq il-ħwejjeġ spiritwali li l-propjetarju tagħhom huwa Alla: *“Sinjal ċar tal-awtentiċità ta’ kariżma hi l-ekkleżjalità tagħha, il-ħila tagħha li tintegra ruħha b’armonija mal-ħajja tal-Poplu qaddis ta’ Alla għall-ġid ta’ kulħadd.  Meta l-Ispirtu jqanqal xi ħaġa ġdida li tkun awtentika, din ma titfax xi dell fuq spiritwalitajiet u doni oħrajn biex tafferma lilha nfisha.  Iktar ma kariżma ddawwar ħarsitha lejn il-qalba tal-Vanġelu, il-ħidma tagħha aktar tkun ekkleżjali.”* (EG 130) L-għixien ta’ dawn ir-realtajiet bħala “spiritwali” u mhux “karnali” jidher ukoll mill-manifestazzjoni tal-Ispirtu li d-doni tiegħu mhumiex biss interjuri imma juru, jirrivelaw, l-Ispirtu ħaj u preżenti fid-dixxipli. Min għandu fih l-Ispirtu jagħmel frott li jibqa’: «Il-frott tal-Ispirtu huma: l-imħabba, l-hena, is-sliem, is-sabar, il-ħniena, it-tjieba, il-fidi, il-ħlewwa, ir-rażan.» (*Gal* 5:22).

Bħalma l-ġisem hu wieħed u fih ħafna membri, u l-membri kollha tal-ġisem, għad li huma ħafna, jagħmlu ġisem wieħed, hekk ukoll Kristu.

Wara li Pawlu jagħmel elenku ta’ diversi doni spiritwali (vv. 8-9; cfr 12:28-30; *Rum* 12:6-8), jiżviluppa l-ħsieb tiegħu fuq il-Knisja bħala «ġisem» - din l-idea ta’ identità korporja Pawlu kien x’aktarx ħadha mill-idea ta’ xi ħassieba li kienu japplikaw ix-xbieha tal-ġisem għall-Istat. Sabiex jindirizza l-problema li d-diversità kienet qed toħloq (tip ta’ *anarkija ministerjali*), Pawlu jfisser l-unità b’din ix-xbieha li tesprimi r-rabta bejn id-diversità u l-unità fil-komunità: l-«ħafna» huma «wieħed». L-istess membri huma identifikati ma’ «Kristu», imbagħad mal-«ġisem ta’ Kristu» (12:27), imbagħad mal-«Knisja» (12:28). Il-komunità tad-dixxipli hija «Kristu» kemm-il darba tibqa’ l-post fejn taħdem il-qawwa tal-Ispirtu (cfr *Efes* 1:23). Kif Kristu ma jistax ikun mifrud, hekk id-dixxipli tiegħu (cfr 1:13).

Għax aħna wkoll, ilkoll tgħammidna fi Spirtu wieħed biex nagħmlu ġisem wieħed, sew Lhud sew Griegi, sew ilsiera sew ħielsa, u lkoll xrobna minn Spirtu wieħed.

L-Appostlu jesponi wieħed mill-punti fundamentali tat-tagħlim tiegħu: permezz tal-Magħmudija l-bniedem jiġi *inkorporat* fi Kristu u jsir membru tal-ġisem tiegħu li hi l-Knisja. Id-dixxiplu ma daħalx f’għaqda mmexxija minn xi appostlu partikulari («Forsi Pawlu kien li ssallab għalikom jew f’isem Pawlu tgħammidtu?» 1:13) imma ġie mgħammed «fi Kristu Ġesù» (Rum 6:3). Il-fatt li kull min jitgħammed jagħmel dan «fi Spirtu wieħed» juri li d-distinzjonijiet soċjali u etniċi huma rrilevanti fi ħdan il-komunità peress li lkoll jagħmlu «ġisem wieħed». Kulmin jemmen hu mxierek mal-istess Kristu fl-istess Knisja. Hija l-Magħmudija, it-twelid ġdid mill-Ispirtu u mill-ilma li «lkoll xrobna» li jagħmilna «lkoll ħaġa waħda fi Kristu Ġesù» (*Gal* 3:28; cfr *Eżek* 36:25-27). Ir-riferiment għal fatt li «xrobna» tesprimi li l-Magħmudija mhijiex biss xi ħaġa li fiha l-bniedem hu mgħaddas, imma wkoll realtà li jirċeviha u tgħammar ġo fih: «Jew ma tafux li ġisimkom hu tempju tal-Ispirtu s-Santu, li jinsab jgħammar fikom, li għandkom minn Alla? Ma tafux li intom m’intomx tagħkom infuskom? Bil-għoli kontru mixtrija! Mela agħtu ġieħ lil Alla permezz ta’ ġisimkom» (6:19).